
K- toväi 


Kord elas väike päkapikk-printsess. Ta 
oli noor, ilus ja tark. Kogu maailm tundis 
ta nime ja oli kade ta rikkusele. Printsessi 
sõbrad ütlesid sageli: 

»»Õnnelik Õieliilia! Tal on kõik, mida 
vaja! Miks saatus annab temale nii palju 
head ja meile mitte midagi!“ 

Rumalad kadestajad! Printsess ei olnud 
sugugi õnnelik. Miks? Ta ei osanud ise ka 
küsimusele vastust anda. 

Printsess Õieliilia isa, päkapikkude ku- 
ningas, nimega Ühtepuhku, kõige rikkam 
kroonikandja maailmas, tegi kõik, et tütrel 
ei oleks elu üle kaevata. 

Kuningas laskis korraldada pidusaalides 
lõbuküllaseid piduõhtuid. Õieliilia sai te- 
malt igaks võõruspeoks uusi kalliskive ja 

suurte moekunstnike poolt väljamõeldud 
rõivaid. Vastutasuks isa soovis vaid naera- 
tust üle kõige armastatud tütre huulilt. 

Printsess Õieliilia jäi elu vastu täiesti 
ükskõikseks. Ühel õhtul juhtus midagi veel 
halvemat. Vana kuningas mõtles, et kaotab 
mõistuse. Väike türann oli nimelt öelnud: 
»Sõidan siit ära. Veeltäna!“ Need viis val- 
jult öeldud sõna panid vägeva valitseja võpa- 
tama. Tütrest lahkumine tähendas sama, 
kui oleks keegi käsutanud: ,,Kuningas, võta 
süda rinnust ja põleta see tuhaks!“ 

Vana kuningas vaatas hirmunud pilgul 
tütrele. Printsessi näoilme avaldas niivõrd 
kindlat tahet, et isal jäid sõnad kurku kinni. 

Kui sõita ise ka meelt lahutama? Kuid 
kes valitseb tema äraolekul määratu suurt 
päkapikkude riiki? Kes kinnitab uusi sea- 
dusi? 

Nüüd ta alles tundis, et iga teine kodanik 
riigis on vabam kui tema, kuningas. 

Väike printsess sai isalt loa reisida, kuhu 
süda käsib. Veel samal õhtul tõllad sõitsid 
trepi ette. 

Kuldsõiduk roosa siidpolstriga oli Õie- 
liilia jaoks. Oli kevadöö. Vaikne ja soe. 

Veel täna!“ 


»Sõidan siit ära, 


Kaselõhn küllastas õhku. Kastepilved hõl- 
jusid jaheneva nurme kohal. Ööbik laksutas 
väsimatult. ' 

Printsess Õieliilia ei hoolinud millestki. 
Istus sõidukisse ja ütles: ,, Sõidame!“ 

Kuhu käsib printsess?“ küsis teener. 

»Sinna!“ viipas noor käskijanna hästi- 
hoolitsetud käega kagu poole ja toetas end 
ükskõikselt sõiduki siidsele seljatoele. Ta 
sulges silmad ja kavatses need vast siis 
avada, kui on leidnud, mida igatseb. 

Printsessi tõllale järgnevais sõidukeis is- 
tusid tusased saatjad. Härradel ja daamidel 
oli kahju lahkuda mugavaist kodudest, lõbu- 
saist tantsuõhtuist ja maitsvaist toitudest. 

Lõka-lõka-lõka nagisesid sõidukite ved- 
rud. Teeolihalb. Üks ja teine kord sõiduki 
ratas hüppas üle kivi ja paiskas istujad ühest 
seinast teise. 

Samas puhus kibe tuul sõitjaile näkku. 
Mõni ei millestki hooliv pilv kallas kogu vee- 
sisu neile kaela. Printsess püsis jonnakalt 
oma soovi juures. Saatjate hinges mässas 
nurin, kuid avalikult ei julgenud keegi oma 
arvamist avaldada. 

»Edasi! Kiiremini!“ 


» Vaata, printsess, milline tore ojakallas! 
Kui ilusad kased ja kui palju anemoone!“ 
ütles loodust armastav õuedaam. 

»Edasi!“ hüüdis Õieliilia. Ta ei osuta- 
nud ilusale kaldale mingit tähelepanu. 

»Mind teeb hulluks metsa mühin! Oh, 
kui hirmsasti tuul ulub puude ladvus!“ kae- 
bas närviline õuedaam. 

»Edasi!“ käskis päkapikkude kuninga 
ainus tütar. Ta ei kuulnud tormi ulumist. 

»Vaata, printsess, merd! Kuula, kuidas 
ta kohiseb! Näe, milline valge vaht keeb 
lainete harjul! Millise vihaga nad peksavad 
liivast kallast! Hirmus! Kuusk ülal kalju- 
serval vajub, kukub merre. Oh, printsess, 
kuis ma kardan!“ kaebas kolmas neiu. 

Temal oli kõige enam kahju kodunt ära 
minna, sest ta oli pruut ja ta soovis teha pul- 
madeks ettevalmistusi. 

»Edasi! Kiiremini!“ vastas noor käski- 
janna lühidalt. 

Nad sõitsid peatumata kogu öö. Hobu- 
sed olid keskpäevaks niivõrd väsinud, et nad 
üldse enam edasi ei läinud. Alles nüüd 
lubas printsess loomad lahti rakendada ja 
kobrulehe alla telgid üles lüüa. 

ta silmist pisarad. 


välja 


Söödi suure isuga ja heideti kohe ma- 
gama. Päike vajus silmapiiri taha. Õues 
oli kevadöö-valgus. Printsess Õieliilia uinus 
kohe. Õhumuutus oli mõjunud ta närvidele 
rahustavalt. 


Kusagilt kaugelt kostis viiulihääl. Tuul 
kandis helid telkidesse, kobrulehe alla. Õie- 
liilia naeratas-unes. Oleks seda vana ku- 
ningas näinud! 

Viiuldaja mängis hällilaulu õrnalt, suure 
osavusega. — Väike printsess pöörles ase- 
mel rahutult küljelt küljele. 

Siis läks viiuldaja üle teisele, kurvale vii- 
sile. Helid, mis nüüd Õieliilia und segasid, 
olid niivõrd mõjuvad, et väike neiu ärkas ja 
voodis istukile tõusis. Kurb viis kiskus välja 
ta silmist pisarad. Need ei olnud suuremad 
kui uduvihmaterad. Neid kukkus must- 
miljon roosavärvilisele ööpesule. Nii hirmus 
tõsiselt, kui sel hetkel, ei olnud Õieliilia iial 
enne nutnud. 

Kes tal kodus lubas nutta? Vana ku- 
ningas oleks murest hauda läinud! 


Praegu oli Õieliilial täieline vabadus. 
Terve saatjaskond magas. Väike printsess 
võis teha, mida soovis. 

Vups! istus väike neiu aknalaual, 


Õieliiliaga sündis ime. Ta hing pääses 
vanglast. Mida enam ta nuttis, seda rõõm- 
samaks meel muutus. 

Printsess sirutas käed helidele vastu ja 
väljus telgist. 

Ta läks üle rohu helide suunas. Eesei 
olnud teerada. Õieliiliale ei olnud seda vaja. 
Ta läks sinna, kuhu teda kutsus viiul. 

See oli valsiviis. 

Väike Õieliilia hõljus kergelt kui roosa 
pilvevaht näärikuu hommikutaevas. 

Üks, kaks, kolm ... üks, kaks, kolm... 

Väike tüdruk seisis korraga suure-suure 
maja ees. Säärast põikpalkidest ehitust ei 
olnud päkapikk veel iial näinud. 

Maja aknad olid avatud. Sealt tulid need 
ilusad helid. 

Õieliilia otsustas majja ronida. Tal oli 
kerge seinu mööda tõusta, sest iga pind pal- 
gist oli ta jalale parajaks astmeks. Vups!is- 
tus väike neiu aknalaual. 

Keset tuba seisis pikk sale olend. Print- 
sess ei osanud talle nime anda. Ta kiindus 
pilguga tundmatusse. 

»Kuulge, kes te olete?“ hõikas neiu 
omateada väga valjult, kuid viiuldaja ei” 
kuulnud teda. 

»Te mängite jumalikult. Palju, palju 
paremini kui rohutirts!“ vadistas neiu. ,,Ma- 
gasin telgis. Teie pill äratas mind unest. 
Oh, kuis ma nutsin! Seeoli hea. Olin alati 
kurb, — nüüd olen rõõmus!“ 

Õieliilia oli eluaja vaikinud. Kes pani ta 
praegu rääkima? 

Kunstnik kuulatas. Vaatas siia, vaatas 
sinna. Ta võis kihla vedada, et oli häält 
kuulnud. : 

Printsess koputas sõrmusekiviga akna- 
lauale. ,,Kuulge, kui te mind otsite, siis vaa- 
dake siia! Ma seisan aknal,“ hõikas Õie- 
liilia. 

Kunstniku imestus oli suur, kui nägi 
enese ees tibatillukest tütarlast. 

Suur noormees ja väike neiu naeratasid 
teineteisele. 

»Kes sa oled?“ küsis viiuldaja oma- 
korda. 

»Olen Õieliilia, päkapikkude kuninga tü- 
tar. Mul oli kodus igav ja läksin reisima. 
Aga sina — kes oled sina?“ päris neiu. 

»Olen inimene. — Viiuldaja,“ = vastas 
kunstnik, kes ei suutnud silmi pöörata ilusalt 
printsessilt. 

Väike Õicliilia ei olnud rahul nii lühikese 
seletusega. Ta soovis teada, mis on inimene. 
Kas ta elab üksi metsamajakeses? Miks ta 
mängib viiulit? On ta varem päkapikku 
näinud? 

Noormees vastas, kuidas oskas. Ütles, et 
ta nimi on Indrek. Ta elab täiesti üksi metsa- 
majakeses, et teda keegi ei segaks. Ta ar- 
mastab oma viiulit enam kui söömist ja ma- 
gamist. Enam kui ilusaid rõivaid. 

Printsess noogutas sellele jaatavalt 
peaga. 

Nüüd ta teadis, et ka tema armastab 
muusikat üle kõige maailmas. Muusika oli 
tal seni puudunud. Seepärast ta oligi end 
vaeselapsena tundnud isa uhkes lossis. 

»»Mängi, Indrek, palun!“ anus väike neiu. 

Indrek mängis. Ta pani mõistuse ja 
hinge helidesse. Isegi ööbik avas silmad ja 
kuulatas. Väike printsess istus aknal. Ta 
toetas heledajuukselise pea aknapiidale. Oh, 
küll oli ta õnnelik! 

Koiduaeg oli juba möödas. Mängija ja 
kuulaja hinged tulid maa peale tagasi. Väike 
printsess ehmus. Ta oli jäänud liiga kauaks 
kodunt ära. Mida mõtlevad teda saatvad 
õuedaamid ja härrad? 

Kuula! 

Sealt kostavad ärevus, läbisegi hüüded. 
Teda hõigati! Teda otsiti! 

Printsess Õieliilia ulatas tänades uuele 
sõbrale käe. Ta lubas õhtul tagasi tulla. 

Lipsti! Printsess hüppas lillepeenrale ja 
jooksis tagaotsijate juurde. Ja kui nad ta 
leidsid, ei olnud printsess Õieliilia silmad 
enam kurvad. Isegi pikk öö ei väsitanud 
teda. 

Õieliilia oli õnnelik! 

Neiu külastas igal õhtul kunstnikku. Nad 
ei osanud enam ilma teineteiseta elada. 

Viiuldajat vaimustas neiu huvi mängu 
vastu. Printsess Õieliilia tõi enesega kaasa 
palju elurõõmu ja ilu. See sütitas kunstnikku 
loomingule. Indrek ei mänginud ainuüksi 
teiste heliloojate töid, vaid ta lõi ise uusi 
viise. 

Õieliilia kuulas neid suurima vaimustu- 
sega. Ta õppis viisid selgeks ja laulis neid 
kodus, metsas, merekaldal. 


Vana kuningas tundis ääretut igatsust 

“ tütre järele ja kutsus teda koju. Õieliilia 

palus isa tervitada ja öelda, et ta tunneb end 
väga hästi. 

Õieliilia soovis jääda telki kobrulehe alla 
elama. Isa ohkas ja alistus tütre soovile. 
Kuid tema laps ei tohtinud mingil tingimusel 
telgis elada. 

Õieliilia on pärit igivanast kuninglikust 
perekonnast. Telgis elamine ei vasta tema 
seisusele. 

Printsess Õieliilia peab lossi saama! Ku- 
ningas laskis parimal arhitektil kavandi val- 
mistada. Ta valis töölisperest parimad 
müürisepad. Need reisisid kohe printsessi 
juurde. 

Päkapikkude rikkust tunneb igaüks. Kui 
mitte muidu, siis muinasjutu kaudu. Aja- 
vahemikul, mil kuu üle taeva käis, oli loss 
valmis. Milline veel! 


Ümbruskonnas levis teade maailma 
kõige rikkama kuningatütre printsess Õie- 
liilia viibimisest Eesti riigis. 

Üldiseks kõneaineks oli loss, milles elas 
rikas neiu. i 

»Päkapikkudele kuuluvad kõik maa- 


põue-varandused. Mis neil viga losse üles 

Alutaguses soode ja rabade keskel kasvas üksik mänd. 

ehitada?! Plaatina, kalliskivid, kuld ja hõbe 
— kõik on nende oma!“ rääkisid kadedad. 

Kosilased tulid. Ilmus rikkaid ja vae- 
seid, noori ja vanu. Printsess tänas neid osu- 
tatud tähelepanu eest viisakalt, kuid ta ei 
soovinud kellegagi abielluda. 


Alutaguses soode ja rabade keskel kas- 
vas üksik mänd. Selle ladvas elas erak — 
kaljukotkas. Ta ei olnud rikas varanduselt, 
küll aga jõu poolest. 

Kotkast kartsid kõik. Isegi vanad lam- 
bad arvasid surma tulevat, kuuldes kotka 
kõmisevaid tiivalööke peade, kohal. 


Kaljukotkas, lindude kuningas, otsustas 
abielluda printsess Õieliiliaga. Mehelikult, 
oma võidus kindel, läks ta õrna noore neiu 
ette. Uhkelt pead püsti hoides, silmist välku 
heites, kannuseid kokku lüües lausus: ,,Kau- 
nis printsess, armastan teid! Tulge mulle 
naiseks, palun! Ootan alandlikult teie nõus- 
olekut.“ 

Viisakalt, kuid väga kindlalt vastas 
printsess, et ta ei soovi kunagi abielluda. 

Kotkas vihastus. Ta tundis ettepaneku 
tagasilükkamises isikliku au haavamist. Ilma 


20 


k >> 


»Kaunis printsess! Armastan teid!..“ 

pikema jututa lendas ta nõia juurde ja palus 
Õieliiliat, lossi ja ta saatjaid ära nõiduda. 

Vana nõid oli kõige kurjem olend kogu 
maailmas. Ta nõustus silmapilk. 

Praegusel ajal ei tarvita keegi enam 
nõidu. See ajas ta hirmsale vihale. Hea- 
meelega ta hakkas kinni juhusest näidata 
oma võimeid. Istus vägeva kotka tiivale. 
Nõiakepp põues. Õhtu eel nad jõudsid päka- 
pikuprintsessi asukohta. 

Õieliilia ootas paha aimamata öö saabu- 
mist. Ta igatses kuulda Indreku viiulit. 

Päevased valjud tuuled vaikisid. Õrnade 
helide asemel kostis korraga kaljukotka vi- 
hane hüüd: 

»Õieliilia, sa hülgasid mind. Maksan 
sulle kätte. Sure!“ 

Seepeale nõid sirutas välja käe nõia- 
kepiga ja sajatas, nii et puud ja põõsad väri- 
sesid: 

»Tüdruk, säh, siin on su upsakus! Siin 
on su noorus ja uhkus! Nõiun sind kiviks. 

Kepi puudutusel muutus loss kõvaks ki- 
viks. Ka teised hooned muutusid kiviks. 
Kunstniku elamu lähedalt leiate need prae- 


gugi. 

Istus vägeva kotka tiivale, 

Viiuldaja Indrek leinab ikka veel oma 
head sõpra Õieliiliat. Igal suveõhtul ta sam- 
mub viiuliga kivide juurde ja mängib lootu- 
ses, et ehk vabastab ta mäng väikese print- 
sessi nõidusest. 


Kes teab? 

Igal suveõhtul ta sammub viiuliga kivide juurde... 


